**Ministru kabineta noteikumu projekta** **“Grozījumi Ministru kabineta 2017. gada 7. februāra noteikumos Nr. 78 “Dabasgāzes tirdzniecības un lietošanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2017. gada 7. februāra noteikumos Nr. 78 “Dabasgāzes tirdzniecības un lietošanas noteikumi”” (turpmāk – projekts) izstrādāts, lai nodrošinātu Enerģētikas likuma 107. panta septītās daļas ietvertā deleģējuma izpildi. Enerģētikas likuma 107. panta septītā daļa, kur tostarp noteikts, ka sašķidrinātās dabasgāzes (turpmāk – SDG) pakalpojuma sniegšanas kārtību nosaka Ministru kabinets. Izvērtējot esošo regulējumu, tika konstatēts, ka minētā kārtība var tikt iestrādāta Ministru kabineta 2017. gada 7. februāra noteikumos Nr. 78 “Dabasgāzes tirdzniecības un lietošanas noteikumi” (turpmāk – Noteikumi). Papildus Projekts paredz atrisināt jautājumus, kas ir saistīti ar nesamērīga finansiāla sloga mazināšanu mājsaimniecību dabasgāzes lietotājiem, patērētās dabasgāzes daudzuma aprēķināšanu mājsaimniecības lietotājiem un uzlabot normatīvo regulējumu attiecībā uz pēdējās garantētās piegādes pakalpojuma sniegšanu.Projekts stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts saskaņā ar Enerģētikas likuma 107. panta septīto daļu, kur tostarp noteikts, ka prasības, tirgotāja, publiskā tirgotāja, sistēmas operatora, lietotāja un gazificētā objekta īpašnieka tiesības un pienākumus dabasgāzes piegādē un lietošanā, kārtību, kādā veicami norēķini par saņemtajiem pakalpojumiem un SDG pakalpojuma sniegšanas kārtību, nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.** Izvērtējot spēkā esošo tiesisko regulējumu enerģētikas sektorā, Ekonomikas ministrija ir konstatējusi, ka šī brīža regulējums ir nepilnīgs, jo nav izstrādāta Enerģētikas likuma 107. panta septītajā daļā noteiktā SDG pakalpojuma sniegšanas kārtība. Līdz ar to ir nepieciešams veikt grozījumus Noteikumos, papildinot tos atbilstoši Enerģētikas likuma deleģējumam. Līdz ar to **Projekts izstrādāts, lai nodrošinātu Enerģētikas likuma 107. panta septītās daļas ietvertā deleģējuma izpildi (Projekta 1.,3., 5., 6., 23., 24. punkti).**Projekta 1. punkts papildina Noteikumus ar papildu informāciju, ka Noteikumi nosaka arī SDG pakalpojuma sniegšanas kārtību. Projekta 3. punkts paredz papildināt Noteikumus ar jauno definīciju, kas nav ietverta Enerģētikas likuma 1. pantā, proti, precīzi atrunāt terminus “sašķidrinātās dabasgāzes sistēmas operators”, nosakot ka tas ir energoapgādes komersants, kas, atbilstoši Enerģētikas likumā noteiktajam, sniedz sašķidrinātās dabasgāzes pakalpojumu.Projekta 5. un 6. punkti paredz papildināt Noteikumus ar jaunu punktu, kurā tiktu atrunāta SDG pakalpojuma sniegšanas kārtība.Enerģētikas likuma 1. panta 40. punktā definēts, ka  sašķidrinātās dabasgāzes pakalpojums ir dabasgāzes šķidrināšana vai sašķidrinātās dabasgāzes saņemšana, izkraušana, uzglabāšana un pārvēršana gāzveida stāvoklī turpmākai piegādei uz dabasgāzes pārvades sistēmu vai enerģijas lietotājam. Ņemot vērā minētās normas jēgu un mērķi, secināms, ka Enerģētikas likuma šī brīža redakcijā paredzēts, ka SDG pēc pārvēršanas gāzveida stāvoklī ir (1) ievadāma tikai pārvades sistēmā vai (2) nododama tiešā veidā lietotājam. Ministru kabineta 2009. gada 27. oktobra noteikumu Nr. 1227 “Noteikumi par regulējamiem sabiedrisko pakalpojumu veidiem” 4.5. apakšpunkts nosaka, ka dabasgāzes apgādē nepieciešams regulēt dabasgāzes šķidrināšanu vai sašķidrinātās dabasgāzes saņemšanu, izkraušanu, uzglabāšanu un pārvēršanu gāzveida stāvoklī turpmākai piegādei uz dabasgāzes pārvades sistēmu. SDG iekārtas pieslēgšana dabasgāzes pārvades sistēmai notiek saskaņā ar sistēmas pieslēguma noteikumiem un pārvades sistēmas operatora izsniegtiem tehniskiem noteikumiem. Atbilstoši Enerģētikas likuma 84.1panta pirmajā daļā noteiktajam, Sabiedrisko pakalpojumu regulēšanas komisija (turpmāk – Regulators) apstiprina dabasgāzes pārvades sistēmas operatora izstrādātos dabasgāzes pārvades sistēmas pieslēguma noteikumus biometāna ražotājiem, sašķidrinātās dabasgāzes sistēmas operatoriem un dabasgāzes lietotājiem. No tā secināms, ka SDG sistēmas operatora pieslēgumu dabasgāzes pārvades sistēmai detalizēti regulē 2019. gada 18. aprīļa Regulatora lēmums Nr.1/7 *Dabasgāzes pārvades sistēmas pieslēguma noteikumi biometāna ražotājiem, sašķidrinātās dabasgāzes sistēmas operatoriem un dabasgāzes lietotājiem*. Tehniskās un drošības prasības gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes sistēmā, kā arī gāzes kvalitātes raksturlielumus, lai gāzes ievadīšana un transportēšana dabasgāzes sistēmā būtu droša, nosaka Ministru kabineta 2016.gada 4.oktobra noteikumi Nr.650 “Prasības biometāna un gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā”. No augstāk minētā izriet, ka Noteikumos jāietver tikai normas, kas būtu attiecināmās uz sistēmas pieslēgumu gadījumā, kad dabasgāze tiešā veidā tiek nodota lietotājam, un nebūtu pamata atkārtot esošās normas un ietvert regulējumu, kas saistīts ar sašķidrinātās dabasgāzes sistēmas operatora objektu pieslēgšanu pārvades sistēmai. Papildus jāatzīmē, ka no Enerģētikas likuma 1. patna 12. punktā ir noteikta enerģijas lietotāja definīcija — fiziskā vai juridiskā persona, kas no energoapgādes komersantiem pērk un savām vajadzībām patērē konkrētā veida enerģiju vai kurināmo vai lieto to energoapgādē vai cita veida komercdarbībā.Projekta 6. punkts paredz papildināt Noteikumus ar jaunu 38.1punktu, kas noteic, ka gadījumos, kad SDG sistēmas lietotāja dabasgāzes apgādes sistēma tiek pieslēgta SDG iekārtai, sašķidrinātās dabasgāzes sistēmas lietotājs un sašķidrinātās dabasgāzes sistēmas operators savstarpēji vienojas par nosacījumiem minēto sistēmu savienošanai un sašķidrinātās dabasgāzes pakalpojuma sniegšanai. Šajos gadījumos, atbilstoši normatīvajiem aktiem, sašķidrinātās dabasgāzes pakalpojuma sniegšana nav nedz licencējama, nedz arī uzskatāma par sabiedrisko pakalpojumu, kuru Regulatoram būtu pienākums uzraudzīt, kā arī sašķidrinātās dabasgāzes pakalpojumam noteikt tarifus.Saskaņā ar Enerģētikas likuma 15. panta septīto daļu Regulators apstiprina dabasgāzes pārvades un uzglabāšanas, kā arī sašķidrinātās dabasgāzes sistēmas operatora izstrādātos sistēmas lietošanas noteikumus vai dabasgāzes krātuves lietošanas noteikumus. Līdz ar to detalizēti SDG pakalpojuma sniegšanas nosacījumi būtu atrunājumi tieši sistēmas lietošanas noteikumus, kurus būtu jāizstrādā katram SDG sistēmas operatoram un jāapstiprina Regulatoram. Ja gāzveida stāvoklī pārvērstā dabasgāze tiks ievadīta dabasgāzes pārvades sistēmā, SDG līguma noslēgšanas kārtība, prasības attiecībā uz balansa nodrošināšanu dabasgāzes pārvades sistēmā un prasības par jaudas sadales mehānismu un pārslodzes vadības procedūru piemērošanu arī tiks noteikta Enerģētikas likuma 15.panta septītajā daļā noteiktajos sašķidrinātās dabasgāzes sistēmas lietošanas noteikumos. Lai nodrošinātu korektu SDG pakalpojuma veikšanu, projekta 18. un 20. punkts papildina esošo Noteikumu redakciju, paredzot papildināt normas, kas attiecas uz SDG sistēmas operatora tiesībām un pienākumiem sniedzot SDG pakalpojumu. Pēc analoģijas ar citiem sistēmas operatoriem projekts paredz SDG sistēmas operatoram pienākumu nodrošināt informācijas konfidencialitāti saskaņā ar normatīvajiem aktiem, kā arī nodrošināt nepārtrauktu SDG pakalpojuma sniegšanu. Lai nodrošinātu sistēmas darbības caurskatāmību un paredzamību, tiem SDG sistēmas operatoriem, kuru iekārtas ir pieslēgtas dabasgāzes pārvades sistēmai, par katru gadu savā tīmekļvietnē publicēt informāciju par plānotajiem sašķidrinātās dabasgāzes sistēmas apkopes darbiem. Pēc analoģijas ar citiem sistēmas operatoriem Projekts nosaka, ka SDG sistēmas operatoram ir pienākums nodrošināt SDG iekārtā vai no šīs iekārtas piegādājamo dabasgāzes kvalitātes parametru atbilstības kontroli. Šīs normas būtu iekļaujamas Noteikumu VIII. Sadaļā “Sistēmas operatora tiesības un pienākumi”, papildinot tajā jau iekļautās normas, kas atbilstoši normā norādītajam attiecās vai nu uz visiem sistēmas operatoriem (tajā skaitā SDG sistēmas operatoru) vai arī uz konkrētās sistēmas operatoru.Projekts izstrādāts, cita starpā, arī saskaņā ar Eiropas Parlamenta un Padomes Direktīvu par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu, kas ir pārņemta ar Enerģētikas likuma normās noteikto.Eiropas Parlamenta un Padomes Direktīvas 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu 2. panta 9. punkts (pārņemts ar Enerģētikas likuma normām) nosaka to, ka par uzglabāšanas objektu var tikt uzskatīta arī sašķidrinātās dabasgāzes iekārtas daļa, kuru izmanto uzglabāšanai, bet kas nav ražošanā izmantotā daļa un iekārtas, kuras rezervētas vienīgi pārvades sistēmas operatoriem, kuri nodrošina pārvadi. Līdz ar to SDG sistēmas operators var sniegt gan dabasgāzes uzglabāšanas, gan sašķidrinātās dabasgāzes pakalpojumus. Savukārt Regulatora lēmums Nr. 1/17 “Noteikumi par kritērijiem, saskaņā ar kuriem dabasgāzes uzglabāšanas sistēmas operators un sašķidrinātās dabasgāzes sistēmas operators nosaka piekļuves režīmu dabasgāzes krātuvei”nosaka, ka piekļuves režīms tiek regulēts gadījumos, ja iepriekšējā kalendārā gadā kopējais dabasgāzes krātuvē uzglabātais dabasgāzes vai sašķidrinātās dabasgāzes apjoms normālkubikmetros bija lielāks nekā 25% no Latvijas teritorijā uzglabātās dabasgāzes vidējā apjoma trīs iepriekšējos kalendārajos gados. Papildus ir būtiski uzsvērt, ka uz Projekta izstrādes brīdi Ekonomikas ministrija strādā pie grozījumiem Enerģētikas likumā, kuros tiks pievērsta uzmanība arī SDG jautājumam.**2.** Projektā ir iekļauti grozījumi Noteikumos, kas ir vērsti uz **nesamērīga finanšu sloga mazināšanu mājsaimniecības lietotājiem.**Projekta 4., 24. un 25. punkts ir vērsti uz nevajadzīga un nesamērīga finansiāla sloga mazināšanu mājsaimniecības lietotājiem, kas dabasgāzi patērē tikai ēdiena pagatavošanai. Saskaņā ar Noteikumu 147. punktu gazificētajos objektos uzstādītajiem komercuzskaites mēraparātiem ir jāatbilst normatīvajos aktos mērīšanas līdzekļiem noteiktajām metroloģiskajām prasībām, kā arī prasībām, kas noteiktas normatīvajos aktos par kārtību, kādā tiek veikta mērīšanas līdzekļu tipa apstiprināšana, pirmreizējā verificēšana un tirgus uzraudzība. Dabasgāzes skaitītāji, kas uzstādīti mājsaimniecības lietotājiem, ir sadales sistēmas operatora īpašums. To atkārtota verificēšana finansiāli ir neizdevīga, jo tā izmaksā dārgāk par skaitītāja nomainīšanu ar jaunu. Tai pašā laikā arī dabasgāzes uzskaites skaitītāju nomainīšana ir dārgs pasākums, kā rezultātā būtiski tiktu palielināts dabasgāzes sadales sistēmas pakalpojuma tarifs tieši mājsaimniecības lietotājiem, kas nevar būt samērīgs ar patērētās dabasgāzes uzskaites precizitātes nosacītu uzlabošanu. Papildus būtiski uzsvērt, ka lietotājiem, kuriem uzstādīts skaitītājs, aptuveni 80% no sadales maksājuma veido fiksētais maksājums, un izmaksas, kas tieši atkarīgas no dabasgāzes uzskaites skaitītāja uzskaitītā patēriņa, lietotājam ir salīdzinoši maznozīmīgs. Papildus ir jāatzīmē, ka dabasgāzes komerciālās uzskaites mēraparāti, kas uzstādīti gāzes plītīm, maksimālā jauda ir līdz 3 m3/h jeb 2 160 m3 mēnesī, savukārt, vidējais dabasgāzes patēriņš vienam daudzdzīvokļu dzīvojamās mājas dzīvoklim, kuram uzstādīta tikai gāzes plīts, vidēji ir 5 m3 mēnesī. Šis liecina par to, ka komerciālās uzskaites mēraparāti tiek izmantoti neskaitāmas reizes mazāk, nekā tas no jaudas viedokļa ir tehniski paredzēts un vidējais patēriņš vienam daudzdzīvokļu dzīvojamās mājas dzīvoklim 20 gados (1 080 m3) nesasniedz pat komerciālās uzskaites mēraparāta vienā mēnesī tehniski iespējamo jaudas robežu. Dabasgāzes komerciālās uzskaites mēraparātu niecīgi patērētais resurss liecina par tā atbilstošu funkcionalitāti un pietiekamu precizitāti arī pēc divdesmit gadu kalpošanas perioda. Līdz ar to, lai veicinātu mājsaimniecībā patērētās dabasgāzes uzskaites precizitāti, Projekts paredz iespēju attiecīgajos apstākļos par brīvu pieprasīt skaitītāja darbības precizitātes pārbaudi un nepieciešamības gadījumā tā nomaiņu. Papildus Projekts uzliek par pienākumu sadales sistēmas operatoram pēc pieprasījuma sniegt lietotājam informāciju par patērēto dabasgāzi pēdējo trīs gadu laikā. Tas radīs iespēju dabasgāzes lietotājam kontrolēt dabasgāzes pašpatēriņu un operatīvi reaģēt uz komerciālās uzskaites mēraparāta iespējamo neprecizitāti.Ņemot vērā to, ka Projektā iekļautās izmaiņas ir tieši saistīti ar dabasgāzes komerciālās uzskaites mēraparātu verificēšanas jautājumiem, būtu nepieciešams izvērtēt iespēju veikt grozījumus arī Ministru kabineta 2007. gada 9. janvāra noteikumos Nr. 40 “Noteikumi par valsts metroloģiskai kontrolei pakļauto mērīšanas līdzekļu sarakstu”. Ekonomikas ministrija ir uzsākusi darbu pie šo grozījumu izstrādes, kuru redakcija būs saskaņota ar Projektā iekļauto tekstu.**3.** Projekta 2., 7., 8., 9., 10., 11., 12., 13.,14., 15. un 16. punkti ir izstrādāts ar mērķi uzlabot normatīvo regulējumu attiecībā uz **pēdējās garantētās piegādes (turpmāk - PGP) pakalpojuma sniegšanu**. PGP pakalpojumu sniedz dabasgāzes lietotājiem, kuriem ir zudušas Enerģētikas likuma 106. pantā noteiktās civiltiesiskās (līgumiskās) attiecības ar tirgotāju. Šobrīd PGP pakalpojums ir reglamentēts Enerģētikas likuma 45. panta 1.1 daļā, 107. un 109. pantā, kā arī Noteikumu 2.26. apakšpunktā, 24., 42., 44. punktā, 46.4., 49.2.apakšpunktā, Noteikumu VI nodaļā un 180. punktā.Enerģētikas likuma 45. panta 1.1 daļa noteic, ka dabasgāzes sadales sistēmas operators var piedalīties dabasgāzes tirdzniecībā, ja tas nodrošina pēdējo garantēto piegādi. 109. panta otrā, trešā un ceturtā daļa noteic, ka dabasgāzes sadales sistēmas operators var uzticēt tirgotājam pēdējās garantētās piegādes veikšanu, galalietotājiem, kuri nav saistītie lietotāji, par Ministru kabineta noteikumos noteiktā kārtībā noteiktu un publicētu cenu, atklātas, nediskriminējošas un uz tirgus principiem balstītas procedūras rezultātā. Savukārt 107. panta ceturtās daļas 2. punkts uzliek pienākumu pēdējā garantētā piegādātāja pienākumus pret saistītajiem lietotājiem pildīt publiskajam tirgotājam. Tā paša panta septītajā daļā ietverts deleģējums Ministru kabinetam noteikt prasības, tirgotāja, publiskā tirgotāja, sistēmas operatora, lietotāja un gazificētā objekta īpašnieka tiesības un pienākumus dabasgāzes piegādē un lietošanā, kā arī kārtību, kādā veicami norēķini par saņemtajiem pakalpojumiem. Noteikumi šobrīd, cita starpā, noteic PGP pakalpojuma sniegšanas kārtību un kārtību, kādā veicami norēķini par saņemtajiem pakalpojumiem. Analizējot pastāvošo PGP pakalpojuma praksi citās Eiropas Savienības dalībvalstīs, konstatējamas, ka PGP pakalpojums ir instruments, lai, nepārtraucot dabasgāzes piegādi, dotu iespēju enerģijas saņēmējam ierobežotā laika posmā sakārtot civiltiesiskās attiecības, noslēdzot līgumu ar kādu no tirgotājiem. Tādejādi, dabasgāzes piegāde noteiktu laika posmu tiek nodrošināta bez līguma, kā PGP pakalpojums. Lietotājam šajā laikā ir jānoslēdz jauns dabasgāzes tirdzniecības līgums ar citu tirgotāju. Eiropas Savienības dalībvalstīs PGP pakalpojuma saņemšanas laiks svārstās no 3 līdz 6 mēnešiem. Savukārt Noteikumos PGP pakalpojuma saņemšanas ilgums nav noteikts, dēļ kā PGP pakalpojuma saņēmēji nevis samazinās, bet gluži pretēji kļūst vairāk. Turklāt lietotājiem nav nekādas motivējošas intereses tērēt laiku un līdzekļus, lai slēgtu līgumu ar kādu no tirgotājiem, jo ar līguma noslēgšanu preces un pakalpojumu cena ir tāda pati kā bez līguma PGP pakalpojumam vai nebūtiski lielāka.Tas, ka PGP pakalpojumu var saņemt neierobežoti ilgu laiku, neatbilst ne PGP pakalpojuma mērķim, ne Eiropas Savienības tiesību aktos noteiktajām prasībām. Projekts paredz, ka PGP pakalpojums tiks tuvināts tā patiesajam mērķim un būtībai, kā arī veicinās dabasgāzes tirgotāju interesi iesaistīties PGP pakalpojuma sniegšanā un uzlabos lietotāju intereses, gadījumos, kad zudušas tiesiskās attiecības starp tirgotāju un lietotāju.Projekta 2. punkts paredz precizēt Noteikumu 2.26. apakšpunktā noteikto pēdējās garantētās piegādes pakalpojuma definīciju. Definīcija tiek precizēta ar to, ka PGP pakalpojums ir tikai pagaidu dabasgāzes piegāde lietotājam. Projekta 6. punkts paredz precizēt Noteikumu 42. punktu, kas saka sešu mēnešu ilgu laika posmu, kurā iespējams sakārtot dabasgāzes piegādē iesaistīto pušu civiltiesiskās attiecības – noslēgt līgumu ar kādu no tirgotājiem. Šajā laika posmā dabasgāzes tirdzniecība notiktu par cenu, kas saistītajiem lietotājiem noteikta Enerģētikas likumā noteiktajā kārtībā. Tas novērstu to, ka šobrīd PGP pakalpojumu var saņemt neierobežoti ilgu laiku. Projekta 8. punkts paredz Noteikumus papildināt ar 42.1 punktu, kurā noteiktas dabasgāzes piegādē bez līguma iesaistīto pušu tiesiskās attiecības, ja līgums ar kādu no tirgotājiem nav noslēgts sešu mēnešu laikā un šajā laikā nav arī nodrošinātas sadales sistēmas operatora tiesības pārtraukt dabasgāzes piegādi. Piedāvātā redakcija nodrošinātu tādu Enerģētikas likumā noteiktās cenas piemērošanas kārtību, kurā dabasgāze, tiem, kuri būtu izvēlējušies nepildīt Noteikumos noteikto pienākumu noslēgt līgumu, netiktu piegādāta ar tādiem pašiem nosacījumiem, kā tiem, kuri šo pienākumu ir izpildījuši un līgumu ir noslēguši. Šādai piegādei tiktu piemērota divkārša cena, nekā tā ir noteikta saistītajiem lietotājiem Enerģētikas likumā noteiktajā kārtībā. Divkāršas cenas piemērošana pamatojās ar to, ka šāda cenas piemērošanas kārtība būtu stimuls, kas veicinātu lietotājus slēgt līgumus, lai nepārmaksātu par saņemto pakalpojumu. Rezultātā nākotnē visiem lietotājiem samazinot sadales sistēmas pakalpojumu tarifus uz izdevumu par Noteikumu 105.7. apakšpunktā norādīto pienākumu izpildes rēķina, kā arī veicinātu dabasgāzes tirgotāju interesi iesaistīties PGP pakalpojuma sniegšanā. Atzīmējams, ka šāds regulējums attiecībā pret lietotāju ir saudzējošāks, nekā šobrīd esošais, jo neparedz uzreiz piemērot Noteikumu 180. punktā noteikto 1,2 koeficienta piecenojamu, bet sekas paredz tikai pēc sešiem mēnešiem. Turklāt lietotājs jebkurā mirklī var pārtraukt nelabvēlīgās sekas, noslēdzot dabasgāzes tirdzniecības līgumu ar kādu no tirgotājiem.Vienlaikus tiktu arī novērsta pretruna starp Noteikumu 42. punktu, 66.1. apakšpunktu un 180. punktu. Šobrīd Noteikumu 42. punkts, 66.1. apakšpunkts un 180. punkts viens otram pretēji noteic, ka identiskos PGP pakalpojuma apstākļos ir piemērojamas savstarpēji izslēdzošas cenas. Vienas normas (42. punkts, 66.1. apakšpunkts) noteic piemērot cenu, kas saistītajiem lietotājiem noteikta Enerģētikas likumā noteiktajā kārtībā, bet otra (180. punkts) Enerģētikas likumā noteiktajā kārtībā noteikto vidējo dabasgāzes cenu saistītajiem lietotājiem, reizinot to ar koeficientu 1,2. Vienlaikus, lai novērstu minētās pretrunas, Projekta 12. punktā ir paredzēts precizēt Noteikumu 66.1. apakšpunktu. Projekta 9. punkts paredz precizēt Noteikumu 46.4. apakšpunktu, kas garantētu, ka blakus Noteikumos noteiktajam pienākumam – sešu mēnešu laikā noslēgt dabasgāzes tirdzniecības līgumu – katram mājsaimniecības lietotājam tiktu papildus izsūtīts paziņojums par to, ka lietotājs kļuvis par PGP pakalpojuma saņēmēju un radies pienākums sešu mēnešu laikā noslēgt dabasgāzes tirdzniecības līgumu. Ņemot vērā, ka šobrīd esošā 46.4. apakšpunkta redakcija noteic informēt lietotāju par dabasgāzes tirdzniecību pēdējās garantētās piegādes pakalpojuma ietvaros, nav šķēršļu šajā informatīvajā paziņojumā ietvert arī paziņojumu, par pienākumu sešu mēnešu laikā noslēgt dabasgāzes tirdzniecības līgumu. Šāds noteikums papildus administratīvo slogu dabasgāzes piegādē iesaistītajām pusēm neradītu. Savukārt paziņojuma izsūtīšanas datums kalpotu par sešu mēnešu atskaites punktu un risinājums garantētu to, ka lietotājs apzinās savus pienākumus un sekas par pienākumu nepildīšanu, jo par pienākumu noslēgt līgumu būtu individuāli informēts.Projekta 11. un 12. punkti ietver prasības par informācijas apmaiņu starp sadales sistēmas operatoru un PGP sniedzēju un pakalpojuma saņēmējuProjekta 10. un 13. punkts paredz precizēt Noteikumu 49.2. apakšpunktu un 64. punktu, lai tos savstarpēji saskaņotu. Šobrīd esošo Noteikumu normas noteic, kas ir PGP pakalpojums un kurām personā šis pakalpojums ir sniedzams. Tomēr katra no tām ļauj atšķirīgi interpretēt to, kas ir PGP pakalpojums un kurām personā šis pakalpojums sniedzams. Priekšlikumi ir redakcionāli savstarpēji saskaņoti, pēc kopīgām pazīmēm. Proti pēc tā, ka starp iesaistītajām pusēm ir zudušas civiltiesiskās attiecības no vienas vai no otras darījumā iesaistītās puses. Projekta normas nerada jaunas tiesības, pienākumus vai atbildību, bet ir savstarpēji saskanīgas un pārskatāmākas.Projekta 16. punkts paredz papildināt Noteikumu 70.1. apakšpunktu, kurā noteikts PGP pakalpojuma saņēmēja pienākums sešu mēnešu laikā noslēgt dabasgāzes tirdzniecības līgumu ar kādu no dabasgāzes tirgotājiem.Projekta 10. punkts precizē Noteikumu regulējumu vismaz attiecībā uz PGP cenas publicēšanu mājsaimniecību lietotājiem. Lai cenas, kura tiks no lietotājiem iekasēta nākamajā pusgadā, prognozi iespējami pietuvinātu faktiskajām attiecīgā pusgada cenām (cena, kas tiek publicēta, tiek balstīta uz prognozi), un, ievērojot, ka dabasgāzes tirgū arvien biežāk notiek straujas dabasgāzes globālo cenu svārstības, gan patērētājam, gan tirgotājam ir būtiski, lai nākamā pusgada cenas aprēķins (un publicēšana) notiktu iespējami tuvu attiecīgajam norēķinu periodam. Proti, Noteikumu 69.1. apakšpunktā minētais viena mēneša termiņš PGP cenas paziņošanai (faktiski liekot tad aprēķināt arī cenu saistītajiem lietotājiem) liedz tirgotājam ņemt vērā pusgada priekšpēdējā mēneša (novembra un maija) faktiskās (reālās) cenas indeksu. Tādas situācija nepastāvētu, ja abu cenu (PGP cenas un saistīto lietotāju cenas) publicēšanas termiņš tiktu saskaņots, izvēloties to, kurš ir tuvāk norēķinu mēnesim (vismaz 10. datums vai vēlāk). Ievērojot šo apsvērumu, lai uzlabotu PGP regulējumu kopumā, Projekts paredz noteikt attiecīgu termiņu – 21 diena pirms attiecīgā norēķinu perioda sākuma. Šāds termiņš atbilst Eiropas Parlamenta un Padomes Direktīvā 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu minētajam, kas paredz dabasgāzes lietotāja aizsardzībai, ja tas vēlas pārtraukt pakalpojuma saņemšanu (piemēram, tādēļ, ka piegādātāja aprēķinātā cena tam šķiet pārāk augsta) trīs nedēļu termiņu.**3.** Projekts arī paredz **izmaiņas attiecībā uz patērētās dabasgāzes daudzuma aprēķināšanu mājsaimniecības lietotājiem (Projekta 18.-23. un 31. punkti), lai tiktu nodrošināts Satversmei atbilstošs tiesiskais regulējums.**Projekts izstrādāts arī ņemot vērā Satversmes tiesas 2020. gada 20. marta spriedumu lietā Nr. 2019-10-0103 “Par Enerģētikas likuma 42.3 panta pirmās daļas (redakcijā, kas bija spēkā līdz 2016. gada 7. martam) atbilstību Latvijas Republikas Satversmes 64. un 105. pantam un Ministru kabineta 2008. gada 16. decembra noteikumu Nr. 1048 “Dabasgāzes piegādes un lietošanas noteikumi” 56., 58. un 87. punkta atbilstību Latvijas Republikas Satversmes 64. un 105. pantam un Enerģētikas likuma 42.3panta pirmajai daļai (redakcijā, kas bija spēkā līdz 2016. gada 7. martam)” (turpmāk – 20. marta Spriedums). 20. marta Spriedumā minētās normas nav mainītas, līdz ar to, ņemot vērā 20. marta Spriedumā lietā Nr. 2019-10-0103 konstatēto un nostiprināto tiesas atziņu par pārdeleģējuma nepieļaujamību, Ekonomikas ministrija secina, ka šobrīd spēkā esošajos Noteikumos ietvertā atsauce uz diferencētajām patēriņa normām, kuras nosaka dabasgāzes sadales sistēmas operators, būtu jāmaina, lai tiktu nodrošināts Satversmei atbilstošs tiesiskais regulējums.Projekta 18. punkta mērķis ir novērst diferencēto patēriņa normu noteikšanas pārdeleģēšanu sadales sistēmas operatoram.Tāpat arī Projekts izstrādāts, ņemot vērā Satversmes tiesas 2020. gada 28. septembra spriedumu lietā Nr. 2019-37-0103 “Par Enerģētikas likuma 42.3 panta pirmās daļas (redakcijā, kas bija spēkā līdz 2016. gada 7. martam) atbilstību Latvijas Republikas Satversmes 64. un 105. pantam un Ministru kabineta 2008. gada 16. decembra noteikumu Nr. 1048 “Dabasgāzes piegādes un lietošanas noteikumi” 56., 58. un 87. punkta atbilstību Latvijas Republikas Satversmes 64. un 105. pantam un Enerģētikas likuma 42.3panta pirmajai daļai (redakcijā, kas bija spēkā līdz 2016. gada 7. martam)” (turpmāk – 28. septembra Spriedums). 28. septembra Spriedumā konstatēts un nostiprināts tiesas atziņas, ka:1. metode, kad patērētās dabasgāzes daudzums nosakāms, pamatojoties uz faktiski patērētās dabasgāzes daudzumu līdzīgos apstākļos līdzīgā laikposmā, tiek atzīts par atbilstošu Latvijas Republikas Satversmes 64. un 105. pantam un Enerģētikas likuma 42.3 panta pirmajai daļai (redakcijā, kas bija spēkā no 2008. gada 4. jūlija līdz 2016. gada 7. martam);
2. metode, kas paredz, ka patērētās dabasgāzes daudzums nosakāms, pamatojoties uz enerģijas lietotājam atļauto maksimālo dabasgāzes patēriņu stundā vai enerģijas lietotāja dabasgāzes iekārtu maksimālo iespējamo patēriņu stundā, tiek atzīta par neatbilstošu Latvijas Republikas Satversmes 64. un 105. pantam un Enerģētikas likuma 42.3 panta pirmajai daļai (redakcijā, kas bija spēkā no 2008. gada 4. jūlija līdz 2016. gada 7. martam);
3. kompensācijas apmērs, kas nosakāms, reizinot tajos paredzētajā kārtībā noteikto patērētās dabasgāzes daudzumu ar dabasgāzes tirdzniecības tarifu divkāršā apmērā, tiek atzīta par neatbilstošu Latvijas Republikas Satversmes 64. un 105. pantam un Enerģētikas likuma 42.3 panta pirmajai daļai (redakcijā, kas bija spēkā no 2008. gada 4. jūlija līdz 2016. gada 7. martam).

28. septembra Spriedumā minētās normas daļēji nav mainītas, līdz ar to Ekonomikas ministrija secina, ka šobrīd spēkā esošajos Noteikumos ietvertā atsauce būtu jāmaina, lai tiktu nodrošināts Satversmei atbilstošs tiesiskais regulējums.Līdz ar to Projekts paredz grozījumus attiecībā uz patērētās dabasgāzes daudzumu aprēķiniem gadījumos, kad tiek konstatēts, ka ir patvaļīgi ierīkots pieslēgums pirms komercuzskaites mēraparāta vai lietotājs dabasgāzi lieto bez komercuzskaites mēraparāta, vai komercuzskaites mēraparāts vai plomba lietotāja dēļ ir bojāta un kādas minētās darbības dēļ ir samazināts dabasgāzes patēriņa rādījuma lielums vai radīta iespēja dabasgāzi lietot bez maksas.Projekts paredz izmaiņas Noteikumu 88. punktā patērētās dabasgāzes daudzuma aprēķināšanā mājsaimniecības lietotājiem. Projekts paredz, ka tiem lietotājiem, kas dabasgāzi izmanto uzstādītajās plītīs, pārtērētās dabasgāzes apjoms tiek aprēķināts, pamatojoties uz pielikumā esošajām patēriņa normām. Šādā gadījumā tiks ievērots vienlīdzības princips, kā arī aprēķinātais patērētais dabasgāzes daudzums vistuvāk atbildīs iespējamajam lietotāja patērētajam dabasgāzes daudzumam pārkāpuma izdarīšanas laikā. Projekta 30. punktā ir ietvertas dabasgāzes patēriņa mēneša un gada normas (1) mājsaimniecības lietotājiem gazificētajos objektos ar gāzes plīti un centralizētu karstā ūdens apgādi un (2) mājsaimniecības lietotājiem gazificētajos objektos ar gāzes plīti un bez ūdens sildītājiem un centralizētas karstā ūdens apgādes. Šādu kategoriju izvēle balstās gan uz vēsturiskām diferencetām patēriņa normām, kuras izmanto pašlaik sadales sistēmas operators, gan uz faktiskās lietotāju grupu analīzes. Patēriņa normas tika aprēķinātas arī, balstoties uz vēsturiskām diferencētam patēriņa normām, kas tika pielāgotas pašreizējai faktiskai situācijai, ņemot vērā reālus dažādu lietotāju dabasgāzes patēriņa datus.Minētajos gadījumos sadales sistēmas operators veic pārrēķinu par noteikto periodu, izmantojot šādu formulu:*K = (PDG - UDG)* x *(Tm + CDG )*, kur:*K –* pārrēķins par izlietoto dabasgāzi un sadales sistēmas pakalpojumiem;*PDG* – patērētās dabasgāzes daudzums, kas aprēķināts atbilstoši diferencētam patēriņa normām;*UDG* – komercuzskaites mēraparāta uzskaitītais dabasgāzes daudzums periodā, kurā noticis minētais pārkāpums;*Tm* – sadales sistēmas pakalpojuma tarifu mainīgā daļa (pēc patēriņa grupas);*CDG* – dabasgāzes cena pēdējās garantētās piegādes cenas apmērā mēnesī, kad konstatēts pārkāpums.Savukārt tiem mājsaimniecības lietotājiem, kas dabasgāzi izmanto apkurei vai ūdens sildīšanai un lietotājiem, kas nav mājsaimniecības lietotājs, pamatojoties uz faktiski patērētās dabasgāzes daudzumu līdzīgos apstākļos līdzīgā laikposmā. Pēc šīs metodes aprēķins tiekot veikts individuāli katram enerģijas lietotājam, ņemot vērā dabasgāzes lietošanas paradumus. Aprēķins, kas veikts, ņemot vērā faktiski patērēto dabasgāzi līdzīgos apstākļos līdzīgā laikposmā vai energoapgādes komersanta apstiprinātajā norēķinu kārtībā noteiktās dabasgāzes diferencētās patēriņa normas, esot tuvāks faktiskajam dabasgāzes patēriņam pārkāpuma periodā. Šīs metodes izmantošana var būt balstīta ne vien vēsturiskos, bet arī analoģiskos dabasgāzes patēriņa datos. Tādējādi pat tad, ja energoapgādes komersanta rīcībā nav vēsturisku datu par konkrētā enerģijas lietotāja dabasgāzes patēriņu, ir iespējams izmantot datus par analogu situāciju, kuri saprātīgi var tikt attiecināti arī uz konkrēto enerģijas lietotāju. Sūdzības vai strīdu gadījumā par energoapgādes komersanta noteikto faktiski patērētās dabasgāzes daudzumu, kad tika izmantoti dati par patērētās dabasgāzes daudzumu līdzīgos apstākļos līdzīgā laikposmā, Regulators vai tiesa izskata strīdu pār energoapgādes komersanta noteiktā dabasgāzes daudzuma pamatotību un tiesiskumu, ņemot vērā katras situācijas individuālos apstākļus. Sadales sistēmas operators līdzīgu laika posmu, par kuru veicams 88. punktā paredzētais aprēķins, var noteikt šādi:- aprēķina katra mēneša vidējo patēriņu gazificētajā objektā un piemēro aprēķinu uz laika posmiem, kuros lietotāja mēneša vidējais dabasgāzes patēriņš gazificētajā objektā samazinājies ne mazāk kā par 5 % salīdzinājumā ar citu mēnešu vidējo patēriņu šajā gazificētajā objektā;- par pēdējiem 10 gadiem, ja lietotāja objektā dabasgāzes piegāde ir ierīkota patvaļīgi, atjaunota pēc tās pārtraukšanas vai citu iemeslu dēļ nav tikusi uzskaitīta ar komercuzskaites mēriekārtu.Atbilstoši iepriekš minētajam, projekta 23. punkts paredz, ka gadījumos, ja nav iespējams precīzi noteikt, no kura laika samazināts patērētās dabasgāzes uzskaitītais daudzums vai radīta iespēja dabasgāzi patērēt bez maksas, strīdu risināšanai tiek piemērota vispārējā kārtība.**4.** Lai izvairītos no regulējuma dublēšanas vairākos normatīvajos aktos, **Projekta 28. un 29. punkti paredz svītrot Noteikumu 161. punktu, kas noteica pārvades sistēmas operatora tiesības līguma slēgšanas gadījumā pieprasīt līgumsaistību pienācīgas izpildes nodrošinājumu, ja lietotājs tiek likvidēts vai tam ir ierosināts tiesiskās aizsardzības process, ārpustiesas tiesiskās aizsardzības process vai pasludināts maksātnespējas process.**Eiropas Parlamenta un Padomes Regulas (EK) Nr. 715/2009 (2009. gada 13. jūlijs) par nosacījumiem attiecībā uz piekļuvi dabasgāzes pārvades tīkliem un par Regulas (EK) Nr. 1775/2005 atcelšanu 14. panta 3. punkts nosaka, ka sniedzot trešo personu piekļuves pakalpojumus, attiecīgā gadījumā tīkla lietotājiem var pieprasīt atbilstīgas garantijas saistībā ar to kredītspēju. Minētās regulas prasības nav jāpārņem nacionālajā likumdošanā un tās tiek piemērotas tiešā viedā. Šādas garantijas nedrīkst veidot nepamatotus šķēršļus piekļuvei tirgum, un tām jābūt nediskriminējošās, pārredzamām un samērīgām. Papildus tam, vienotie Latvijas-Igaunijas balansēšanas zonas pārvades sistēmas lietošanas noteikumi, kas saskaņoti ar Regulatora 2020. gada 23. aprīļa padomes lēmumu Nr. 45 “Par Vienoto dabasgāzes pārvades sistēmas lietošanas noteikumu saskaņošanu”, jau ietver pretendentu un sistēmas lietotāju kredītspējas un saistību izpildes nodrošinājuma izvērtēšanas un piemērošanas nosacījumus. Tas nozīmē, ka sistēmas lietotāju un pārvades sistēmas operatora savstarpējos saistību izpildes nodrošinājuma jautājumus, kas arī izriet no trešo pušu piekļuves koncepta, uzrauga un saskaņo Regulators. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādes gaitā iebildumus un priekšlikumus iesniedza Tieslietu ministrija, Finanšu ministrija, Vides aizsardzības un reģionālās attīstības ministrija, Regulators, Latvijas Brīvo arodbiedrību savienība, Latvijas Darba devēju konfederācija, AS “Latvijas Gāze”, AS “GASO”, AS “Conexus Baltic Grid” un Patērētāju tiesību aizsardzības centrs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz potenciāliem SDG sistēmas operatoriem, Regulatoru, dabasgāzes pārvades un sadales sistēmas operatoriem, dabasgāzes tirgotājiem un lietotājiem. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. Projektam nav paredzama ietekme uz administratīvo slogu. Projektā ietvertās tiesību normas neradīs negatīvu ietekmi uz tautsaimniecību, tostarp, uzņēmumiem.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Grozījumi Ministru kabineta 2007. gada 9. janvāra noteikumos Nr. 40 “Noteikumi par valsts metroloģiskai kontrolei pakļauto mērīšanas līdzekļu sarakstu”. |
| 2. | Atbildīgā institūcija | Ekonomikas ministrija |
| 3. | Cita informācija | Grozījumi Ministru kabineta 2007. gada 9. janvāra noteikumos Nr. 40 “Noteikumi par valsts metroloģiskai kontrolei pakļauto mērīšanas līdzekļu sarakstu” ir izstrādāts un tiks iesniegts izskatīšanai Ministru kabinetā vienlaicīgi ar Noteikumu projektu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes Direktīva 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes Direktīvā 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2009/73 3. panta 6. punkts | Noteikumu projekta 13.punktā izteiktais noteikumu 69.1. apakšpunkts. | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē viedokļu sniegšanai ievietots Ekonomikas ministrijas tīmekļvietnē:<https://em.gov.lv/lv/par_ministriju/sabiedribas_lidzdaliba/diskusiju_dokumenti/energijas_tirgus_un_infrastruktura/>unMinistru kabineta tīmekļvietnē:<https://www.mk.gov.lv/content/ministru-kabineta-diskusiju-dokumenti>. |
| 2. | Sabiedrības līdzdalība projekta izstrādē | Informācija par Projektu 2020. gada 11. maijā tika publicēta Ekonomikas ministrijas tīmekļvietnē sadaļā “Sabiedrības līdzdalība”[[1]](#footnote-1) un Ministru kabineta tīmekļvietnes sadaļā “Ministru kabineta diskusiju dokumenti”[[2]](#footnote-2). |
| 3. | Sabiedrības līdzdalības rezultāti | Paziņojumā par sabiedrības līdzdalību, kas tika publicēts Ekonomikas ministrijas tīmekļvietnē, bija ietverts aicinājums sniegt viedokli līdz 2020. gada 15. maijam, saglabājot sabiedrībai iespējas iepazīties ar Projektu un sniegt viedokli visā tā izstrādes laikā. Komentāri par Projektu (līdz 2020. gada 1. jūnijam) no sabiedrības puses (neieskaitot saskaņošanas procesā iesaistītās puses) netika saņemti.Saskaņošanas procesā priekšlikumus par Projektu sniedza dabasgāzes pārvades sistēmas operators AS “Conexus Baltic Grid”, kā arī dabasgāzes sadales sistēmas operators AS “GASO”. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, Regulators, pārvades un sadales sistēmas operatori, potenciālie SDG sistēmas operatori. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs institucionālo struktūru, kā arī iesaistīto institūciju funkcijas, uzdevumus un cilvēkresursus. |
| 3. | Cita informācija | Nav. |

Ekonomikas ministrs J. Vitenbergs

Vīza:

Valsts sekretārs E. Valantis

Marija Zjurikova 67013242

Marija.Zjurikova@em.gov.lv

1. <https://em.gov.lv/lv/par_ministriju/sabiedribas_lidzdaliba/diskusiju_dokumenti/energijas_tirgus_un_infrastruktura/> [↑](#footnote-ref-1)
2. <https://www.mk.gov.lv/content/ministru-kabineta-diskusiju-dokumenti> [↑](#footnote-ref-2)